Xədicə İsmayıl ölkədən çıxışına icazə verilməsi ilə bağlı məhkəməyə müraciət edib
Məhkəmə işə iyunun 28-də saat 17:00-da baxacaq
Jurnalist Xədicə İsmayıl ölkədən çıxışına icazə verilməsi ilə bağlı məhkəməyə müraciət edib. X.İsmayıl bu barədə özünün Facebook səhifəsində yazıb. Jurnalist bildirib ki, işə Binəqədi rayon məhkəməsində iyunun 28-də saat 17:00-da baxılacaq. X.İsmayıl qeyd edib ki, ATƏT-in Parlament Assambleyası İnsan Haqları Komissiyasının sədrindən, ABŞ Konqresinin nümayəndə heyətinin rəhbərindən dəvət alıb. Bundan başqa, ATƏT-in media konfransında iştirak etməlidir. Jurnalist məhkəmə müsbət qərar verərsə, bu konfranslara qatılmaq niyyətindədir. Xədicə İsmayıl 2014-cü il dekabrın 5-də həbs olunmuşdu. Jurnalist vergidən yayınma, qanunsuz sahibkarlıq kimi ittihamlarla 7 il 6 ay həbs cəzası almışdı. Lakin o, ittihamları qəbul etmirdi və korrupsiya araşdırmalarına görə həbs olunduğunu bildirirdi. Amnesty İnternational jurnalisti vicdan məhbusu elan edib. X.İsmayıl mayın 25-də Ali Məhkəmənin qərarı ilə 3 il 6 ay şərti azadlıqdan məhrumetmə cəzası ilə sərbəst buraxılıb. Ötən ay Sumqayıt Məhkəməsi şərti azadlığa buraxılan hüquq müdafiəçisi İntiqam Əliyevin ölkədən çıxışına 10 günlük icazə vermişdi.-